দ্বিতীয় স্থানে উঠে এলো চেলসি – Bangladesher Khela
দ্বিতীয় স্থানে উঠে এলো চেলসি
ইংলিশ প্রিমিয়ার লিগে চেলসির জয়রথ চলছেই। শনিবার ২-০ গোলে ক্রিস্টাল প্যালেসকে হারিয়ে ম্যানচেস্টার সিটিকে টপকে ‘অল ব্লু’রা উঠে গেছে পয়েন্ট টেবিলের দ্বিতীয় স্থানে। এই জয়ে প্রিমিয়ার লিগে টানা ছয় ম্যাচে জিতল চেলসি। এতে ১২ ম্যাচে ২৬ পয়েন্ট তাদের। এক ম্যাচ কম খেলা লিভারপুল ও ম্যানসিটি যথাক্রমে ৩১ এবং ২৫ পয়েন্ট নিয়ে আছে টেবিলের প্রথম ও তৃতীয় স্থানে।
গোল শূন্য প্রথমার্দের পর নিজেদের মাঠে চেলসি গোলের দেখা পায় ৫২ মিনিটে। উইলিয়ানের দারুণ এক পাসে গোলমুখ উন্মুক্ত করেন টামি আব্রাহাম। এটি নিয়ে ২২ বছর বয়সী ফরোয়ার্ডের দশম গোল। ব্লুদের হয়ে সবচেয়ে কম বয়সে প্রিমিয়ার লিগে দুই অংকের গোল পাওয়া খেলোয়াড় এখন এই ইংলিশ ফরোয়ার্ড।
মৌসুমের শুরুতে খেলোয়াড় কেনায় নিষেধাজ্ঞা পাওয়া চেলসি আগেভাগে কিনে রেখেছিল মার্কিন ফরোয়ার্ড ক্রিস্টিয়ান পুলিসিচকে। এডেন হ্যাজার্ডের জায়গায় খেলতে নেমে শুরুতে খুব একটা মন ভরাতে না পারলেও আস্তে আস্তে নিজের জাত চেনাতে শুরু করেন এই তরুণ ফরোয়ার্ডও। এই ম্যাচেও পেলেন গোল। ৭৯ মিনিটে হেডে বল জালে জড়িয়ে নিশ্চিত করেন দলের জয়। তিন ম্যাচে পাঁচ গোল করলেন পুলিসিচ।